User:Iopapadim/sandbox

Γενικά
Η Ψηφιακή Εκπαιδευτική Πλατφόρμα e-me είναι ένα ένα προσωπικό περιβάλλον μάθησης (Personal Learning Environment – PLE). Ανήκει στις ψηφιακές πλατφόρμες νέας γενιάς, οι οποίες θα πρέπει να είναι ανοιχτές, προσωπικές, κοινωνικές, ευέλικτες, και να υποστηρίζουν τη μετάβαση στις φορητές υπολογιστικές τεχνολογίες. Δημιουργήθηκε το 2015 από το ΙΤΥΕ «ΔΙΟΦΑΝΤΟΣ», Διεύθυνση Στρατηγικής και Ψηφιακού Εκπαιδευτικού Υλικού, στο πλαίσιο του έργου «Ψηφιακή Εκπαιδευτική Πλατφόρμα, Διαδραστικά Βιβλία και Αποθετήριο Μαθησιακών Αντικειμένων» (Ψηφιακό Σχολείο Ι) του ΕΠ «Εκπαίδευση και Δια Βίου Μάθηση» του ΕΣΠΑ 2007-2013 και επικαιροποιείται/επεκτείνεται στο πλαίσιο του έργου «Επέκταση και Αξιοποίηση της Ψηφιακής Εκπαιδευτικής Πλατφόρμας, των Διαδραστικών Βιβλίων και του Αποθετηρίου Μαθησιακών Αντικειμένων» (Ψηφιακό Σχολείο ΙΙ) του ΕΠ «Ανάπτυξη Ανθρώπινου Δυναμικού, Εκπαίδευση και Δια Βίου Μάθηση» του ΕΣΠΑ 2014-2020, με συγχρηματοδότηση από την Ευρωπαϊκή Ένωση (ΕΚΤ) και το Ελληνικό Δημόσιο.

Αρχές
Οι αρχές που διέπουν τον σχεδιασμό της Ψηφιακής Εκπαιδευτικής Πλατφόρμας e-me είναι τρεις:
 * «Πρώτος ο μαθητής» που ενθαρρύνεται να την χρησιμοποιεί στην καθημερινή ζωή του.
 * «Ομαλή μετάβαση στον ψηφιακό κόσμο» καθώς η e-me παρέχει το περιβάλλον και τα εργαλεία για να διευκολύνει και να υποστηρίξει τη μαθησιακή διαδικασία χωρίς να προσθέτει επιπλέον τεχνολογικά εμπόδια ή τεχνικούς περιορισμούς.
 * «Ένα βιώσιμο μοντέλο που αναπτύσσεται και εξελίσσεται» καθώς η e-me αποτελεί ένα επεκτάσιμο σύστημα το οποίο μπορεί να φιλοξενήσει στην υπάρχουσα υποδομή εφαρμογές από τρίτους ενθαρρύνοντας έτσι την εκπαιδευτική κοινότητα να συμβάλει με εφαρμογές που επεκτείνουν τη λειτουργικότητα της e-me.

Εκδοχές
Η Ψηφιακή Εκπαιδευτική Πλατφόρμα e-me παρέχεται δωρεάν σε κάθε ενδιαφερόμενο. Ωστόσο έχουν δημιουργηθεί δύο εκδοχές, η επίσημη εκδοχή της e-me και η "e-me για όλους". Οι δύο εκδοχές παρέχουν την ίδια λειτουργικότητα στο χρήστη και διαφοροποιούνται μόνο στους χρήστες που έχουν πρόσβαση στο κάθε περιβάλλον. Στην επίσημη e-me δίνεται έμφαση στο ασφαλές περιβάλλον και κατά συνέπεια παρέχεται πρόσβαση μόνο σε πιστοποιημένους χρήστες του Πανελλήνιου Σχολικού Δικτύου (ΠΣΔ). Στην "e-me για όλους", δίνεται έμφαση στην 'ανοικτότητα', και έτσι δίνεται πρόσβαση σε οποιονδήποτε χρήστη με απλή εγγραφή, είτε αυτός ανήκει στην εκπαιδευτική κοινότητα είτε όχι. Η επίσημη e-me αποτελεί και το βασικό τμήμα της επίσημης ψηφιακής υποδομής του Υπουργείου Παιδείας της Ελλάδας για την υποστήριξη της «ψηφιακής μετάβασης» στην Πρωτοβάθμια και Δευτεροβάθμια εκπαίδευση.

Λειτουργικότητα
Μέσα από ένα σύγχρονο και φιλικό προς τον χρήστη περιβάλλον, που προσομοιάζει τη μορφή σύγχρονων έξυπνων συσκευών, και ταυτόχρονα ασφαλές, επιτρέποντας μόνο πιστοποιημένους χρήστες (εκπαιδευτικούς και μαθητές) στην επίσημη εκδοχή της, η e-me παρέχει:


 * προσωπικό χώρο αρχείων μαθητών και εκπαιδευτικών σε περιβάλλον υπολογιστικού νέφους,
 * δυνατότητα δημιουργίας κοινωνικού δικτύου μαθητών και εκπαιδευτικών,
 * δυνατότητα δημιουργίας χώρων (συν-)εργασίας και από μαθητές και από εκπαιδευτικούς (κυψέλες). Οι «κυψέλες» είναι οι βασικοί χώροι συνεργασίας στην e-me. Η κάθε κυψέλη (δημόσια ή ιδιωτική) έχει τα δικά της μέλη, «τοίχο» γι επικοινωνία των μελών, κοινόχρηστα και προσωπικά αρχεία μελών, εφαρμογές (apps), προσαρμόσιμη επιφάνεια εργασίας κ.ά.,
 * εύχρηστο εργαλείο για ανάπτυξη ψηφιακού περιεχομένου, όπως διαδραστικών μαθησιακών αντικειμένων ή διαδραστικών εκπαιδευτικών πόρων γενικότερα (e-me content),
 * ασύγχρονη επικοινωνία (messages),
 * σύστημα ηλεκτρονικού πορτφόλιο (e-portfolio),
 * περιβάλλον δημιουργίας και διαχείρισης ιστολογίων (e-me blogs),
 * διασύνδεση με τα Αποθετήρια Φωτόδεντρο για αξιοποίηση ψηφιακού περιεχομένου,
 * αποθήκη «μικροεφαρμογών» e-me Store για υποδοχή εργαλείων και εφαρμογών (apps),
 * ένα σύνολο μικροεφαρμογών (e-me apps) (περιλαμβάνονται «Λεξικό νοηματικής γλώσσας», «πλάνο τάξης», «ηλεκτρονική ψηφοφορία»).

Τεχνολογία
Η e-me έχει υλοποιηθεί με χρήση λογισμικών και τεχνολογιών ανοικτού κώδικα. Η έκδοση 1.0 τέθηκε σε παραγωγική λειτουργία στην υποδομή ViMa της ΕΔΕΤ Α.Ε. για χρήση από εκπαιδευτικούς και μαθητές τον Νοέμβριο του 2015. Τον Οκτώβριο του 2018 είχε πάνω από 5.000 εγγεγραμμένους χρήστες (εκπαιδευτικούς και μαθητές).

Ελεύθερο λογισμικό
Η e-me επεκτείνεται και με μικροεφαρμογές (apps) που προτείνονται ή/και υλοποιούνται από την εκπαιδευτική κοινότητα μέσω ανοιχτών διαδικασιών. Η ανοιχτή πρόσκληση για υποβολή ιδεών και προτάσεων για e-me apps είναι διαθέσιμη στον ιστότοπο https://openspecs.e-me.edu.gr/.

Ανάπτυξη
H Ψηφιακή Εκπαιδευτική Πλατφόρμα «e-me» συνεχίζει να αναπτύσσεται στα πλαίσια του έργου "Ψηφιακό Σχολείο ΙΙ". Ανά διαστήματα βγαίνουν νέες εκδόσεις με βελτιώσεις και νέες υπηρεσίες. Οι μέχρι τώρα εκδόσεις είναι οι εξής:

Εθνικό Σήμα
Το λογότυπο και ο τίτλος "e-me Ψηφιακή Εκπαιδευτική Πλατφόρμα" είναι καταχωρημένα στο μητρώο εθνικών σημάτων της Γενικής Γραμματείας Εμπορίου του Υπουργείου Ανάπτυξης από το ΙΤΥΕ ΔΙΟΦΑΝΤΟΣ.

Εξωτερικοί σύνδεσμοι

 * Επίσημη σελίδα
 * Επίσημη σελίδα έργου Ψηφιακό Σχολείο 2

Κατηγορία:Τεχνολογία Κατηγορία:Εκπαιδευτική τεχνολογία